  Майя Бывальцева 6–7 куарусёнэ Удмуртиын Мултан уж йылпумъяськем дырысен 120 ар тырмонлы сӥзем Росси конференци ортчоз. Со нимаськоз «Мултанский процесс (1892–1896): испытание духа, чести и достоинства удмуртского народа», ивортэ элькунысь Калыкъёслэн эшъяськон юртсылэн пресс-службаез. Конференция радъяське элькунысь калыкъёслэн вашкала лулчеберетэнызы но вӧсьлыкенызы тодматон, эшъяськонэз но калыкъёс куспын гажан мылкыдэз азинтон понна вашкалаысьтыз, «Мултан уж» вылэ пыкиськыса, но туала улонысь умойзэ кутон вылысь. «Кык нунал ӵоже конференцилэн ужаз пыриськоз 150-лэсь трос адями — тодосчиос, дышетӥсьёс, музейёсын ужасьёс, студентъёс но мукетъёсыз. Чакланъёсъя, 20-лэсь трос адями ивортон лэсьтоз», — верамын пресс-службалэн ивортоназ. Конференцилэн нырысетӥ нуналэз, 6-тӥ куарусёнэ, Ижкарын Калыкъёслэн эшъяськон юртазы ортчоз. Пленарной кенешонэ ивортонъёсын потозы Ижкарысь, Глазкарысь, Санкт-Петербургысь тодмо тодосчиос, профессоръёс, тодосъя кандидатъёс но докторъёс. Соос вераськозы Мултан ужлэн историын пытьыез, толерантность но йӧскалык кусыпъёс, педагогика но дышетон, литература но искусство, история но шаертодон, этнопедагогика сярысь. 7-тӥ куарусёнэ конференци ужзэ Кизнер ёросын азьланьтоз. Ужрадэ пыриськисьёс Владимир Галактионович Короленколэн музеяз, Короленко черкогуртысь Успенской черке вуылозы, Удмурт йӧскалык театрысь артистъёс Михаил Петровлэн «Вуж Мултан» романэзъя сыӵе ик нимын спектакльзэс возьматозы. ВАТСАН Мултаж уж — 1892-тӥ арын куартолэзе эскерем Ватка губерниысь Малмыж уездысь Вуж Мултан черкогуртын (али Удмурт Элькунысь Кизнер ёросысь Короленко черкогурт) улӥсь удмурт крестьянъёслы пумит уж. Со черкогуртын улӥсь 10 муртэз вӧсь нергелы адямиез виемен янгыше уськытӥзы. «Мултан ужъя» янгыше уськытэмъёсты шонере поттонын бадӟым инты басьтӥз Владимир Короленко (гожъясь, журналист, эрикрадэз утись — ред.). Солэн тыршеменыз «Мултан уж» сярысь паськыт тодмо луиз. Удмуртъёслы дурбасьтӥзы эмчиос-тодосчиос, историкъёс. Пӧртэм инъетъёс вылэ пыкиськыса, соос возьматӥзы, удмуртъёслэн вӧсь нергелы адямиез быдтон йылолзы ӧвӧл шуыса. Конференциез радъясьёс: Удмуртиысь Йӧскаллык политикая министерство, Удмуртиысь Дышетонъя но тодосъя министерство, Россиысь Тодосъя академилэн Урал ёзэтысьтыз Историяя, кылъя но литературая Удмурт институт, Удмуртиысь Калыкъёслэн эшъяськон юртсы, Удмурт кун университетлэн Можга карысь филиалэз, Кизнер ёрослэн администрациез. Тегъёс: Мерлык Ижкар Кизнер Удмуртия история удмуртъёс йӧскалыкполитикаяминистерство  